ming030890/wiki-yue-high-quality huggingface dataset:
火炭站

火炭站（粵拼：fo2 taan3 zaam6；英文：Fo Tan Station）係喺香港沙田北面火炭嘅港鐵車站，佢係屬於東鐵綫。個站因為起喺火炭村附近所以叫做「火炭站」。車站東面係何東樓車廠同埋上蓋住宅發展項目銀禧花園。
火炭站喺1980年代九廣鐵路電氣化之後先至開嘅車站，方便乘客出入火炭工業區，而啲火車亦係喺呢度返何東樓嘅車廠。

車站大堂
車站有兩個大堂：A、B出口響南面大堂，C、D出口響北面大堂。當中南面大堂先落成，北面大堂喺1990年代末擴建時加設，所以南面大堂又叫舊大堂。兩個大堂並唔相通，要經地下層嘅火炭鐵路站巴士總站或同大堂層同層嘅樂景街步行來往。

車站月台
由於火炭站係九廣鐵路（英段）電氣化後新增嘅車站，為配合地理位置，車站月台島窄過其他車站，只能容納一條扶手電梯。
火炭站共設有4個月台，分為兩個月台島，當中2、3號月台喺中間共用一條路軌，主要畀喺北行/南行嘅列車用，恆常列車班次則主要停靠外側嘅2號月台（北行）同3號月台（南行）。

接駁交通
車站北面大堂
火炭站有巴士同小巴，主要係來往火炭、禾輋同小瀝源一帶。遠少少有巴士出去九龍城。
九巴
48P - 火炭（駿洋邨） ↔ 青龍頭
73A - 華明 ↔ 愉翠苑
80M - 穗禾苑 ↔ 九龍塘站
81K - 新田圍 ↔ 穗禾苑
85 - 火炭（山尾街） ↔ 九龍城碼頭
88K - 顯徑 ↔ 駿景園
88X -火炭（駿洋邨） ↔ 平田
280X - 穗禾苑 ↔ 尖沙咀東（麼地道）
285 - 火炭（駿洋邨） ↺ 沙田市中心
285A - 火炭（駿洋邨） ↺ 火炭站
龍運巴士：
A46 - 火炭（駿景園） ↔ 機場（地面運輸中心）
城巴
798 - 調景嶺站 ↔ 火炭（駿洋邨）
798X - 將軍澳工業邨 ↔ 火炭（駿洋邨）（只限平日早上繁忙時間服務）
過海隧道巴士
989 - 火炭（駿洋邨） ↔ 西灣河（太安街）（只限平日繁忙時間服務）
專線小巴
28K - 大埔墟站  ↺ 沙田（白鶴汀街）
65K -火炭站 ↔ 黃泥頭
481 - 火炭（山尾街）↔ 荃灣街市街
801 - 耀安 ↔ 火炭站 ↔ 火炭長瀝尾街
811 - 穗禾苑 ↔ 火炭站 ↔ 愉翠苑
811A - 華翠園 ↔ 火炭站 ↔ 碧濤花園／碩門邨
811P - 駿景園 ↔ 沙田第一城 （只限平日繁忙時間服務）
811S - 穗禾苑 ↺ 耀安 （只限早上繁忙時間服務）
814 - 麗坪路 ↺ 沙田新城市廣場

利用狀況
火炭站處於火炭工業區邊緣，每日有好多喺嗰區返工嘅人出入，近年香港廠家為咗慳成本，將部分廠房搬上內地，對火炭站嘅客量有或多或少嘅間接影響。
另外何東樓車廠上蓋發展咗多個住宅項目，部分居民會搭港鐵出入。而穗禾路沿綫居民都會搭小巴到火炭站轉東鐵綫。每逢賽馬日，亦有部分馬迷因為馬場站嘅車費貴而選擇喺度落車，然後行去馬場。
但係喺非繁忙時間，本站人流偏低。

車站歷史
火炭站嘅構思可追溯到1967年《香港集體運輸研究》中嘅「禾寮坑站」，做香港地鐵沙田線嘅終點，同九廣鐵路（英段）交匯。沙田線最終冇起，但後來因應火炭工廠區發展，九廣鐵路改喺禾寮坑以南嘅火炭（火炭原名「河灘」，客家村）起站，1985年2月15號九廣鐵路（英段）電氣化之後至開。個站啱啱開時得南大堂同埋A、B出口，後來喺1990年代配合興建駿景園，九鐵擴建火炭車站，增設北大堂同C、D出口。
火炭

火炭（Fo Tan）嚮香港沙田區，係沙田新市鎮主要工業區之一，但都有啲住宅樓。附近有香港體育學院、沙田馬場同彭福公園。
維基同享有多媒體嘅嘢：Fo Tan
火焰之紋章系列

《火焰之紋章系列》（Fire Emblem）係一隻戰術 RPG 系列，由任天堂發行。
火炬

喺英國嘅火炬，英文嗌「torch」。英國南部嘅路維士（Lewes），每年11月5號係Guy Fawkes Night，當晚啲人就係成晩玩火來慶節。
喺日本嘅巨型火炬，日文嗌做「大松明」。呢支火炬係喺近江八幡嘅八幡祭時用嘅。
火炬。呢支火炬係用銅棒喺棒頭捲嚿布整成
舉起火炬嘅自由女神像
路維士（Lewes）慶祝Guy Fawkes Night時嘅景象
火炬（粵拼：fo2 geoi6），又叫火把（fo2 baa2），係一種光源，照明用嘅。火炬要手揸，點着火先用得，最簡單嘅火炬就係點着支乾柴就噉揸。火炬嘅樣係要有一條長嘅棒棍狀物體，一頭手揸，另一頭用來點火，爲咗燒耐啲、容易點着、無咁易熄，一般放啲易燃物喺點火嗰處，比如話裁塊布落來，浸啲松香，然後捲喺點火嗰頭。
未有電燈之前，西洋諸如城堡、教堂等石構建築以及地牢呢啲地方係用火炬照明嘅，即係喺走廊、房嘅牆壁高啲嘅地方安啲凸出嘅燭臺（sconce，又可以嗌做壁燈），而支火炬就插喺嗰度。
除咗可以夜時照光，喺世界好多地方火炬重象徵光明，上面嘅火睇做聖火，火炬變成祭祀時嘅祭器。而有啲地方重以火做主題，玩火來慶節，比如日本嘅火祭（日文：火祭り），佢哋呢種習俗源自於夏天啲田上面有害蟲飛，要舞支大火炬來燒佢哋，呢種驅蟲風俗嗌做「蟲送」、「蟲追」，後來呢種農事演變爲火祭，兼且多咗祈求五穀豐登、無火燭、無蟲災嘅祈願。
火炬呢個詞又可以調轉寫做炬火，除咗可以指火把，又有「點着火把」嘅意思；此外又有個無咁常用嘅詞，叫松明（cung4 ming4），噉係因爲啲山松油脂多，劈開再點着可以照明。

祭祀、儀式用嘅火炬
好多地方過節祭神時用到火炬，可以用佢來天黑照明，又可以傳遞聖火。比如話夜晚時着起成排嘅火炬，照光條路，亦可以畀啲人睇清啲儀式，同時火炬本身可以用來搞儀式，比如嗰啲玩火嘅節慶，有啲將好多支柴紮埋燒，整成支巨型火炬，搞大個場面，亦有啲成班人一人一支火炬來舞來舞去。類似嘅同火有關嘅儀式重有送火、河燈。一般來講以火做主題嘅祭祀儀式大多喺晚黑舉行，係爲咗酬神或者祭啲死人，呢點係世界各國民族共通嘅，無論係亞洲（比如日本）定係歐洲（比如古希臘、羅馬）。
運載聖火最出名嘅火炬係奧運聖火，奧運聖火係開奧運會時燒着嘅聖火，從採火之後一直燒，燒到閉幕爲止，採火地點都係希臘，再經過聖火傳遞行渾各國，最後到達奧運主辦國，呢個傳遞嘅過程就係靠支火炬。呢個活動係自1936年柏林奧運會開始搞起，之後成爲奧運傳統。
除咗奧運，其他一啲體育賽事都會用火炬。市面上亦有得賣，呢種火炬入面裝有專用燃料，有火焰式同無焰式兩種。
喺日本，舊時啲神社燒火炬係用麻木嘅，不過到咗昭和二十三年（1948年）強化施行大麻取締法（日文：大麻取締法），之後就無乜點用，而家喺日本得返兩間神社重會燒麻木。

入水火炬
喺火炬點火嗰頭溝啲硫磺同石灰再點着，噉樣就算入咗水啲火都唔會熄。噉樣嘅火炬喺古羅馬時就已經用緊。
入水用嘅火炬除咗西方有，東亞亦有。比如日本舊時啲忍者用火藥整嘅火炬，稱之爲「忍者松明」、「水松明」，佢就係用竹筒裝啲火藥整成嘅，潛咗入水都唔熄火。比如而家有嘅實物，就係支70厘米長、7厘米粗嘅火炬，佢表面包住層竹皮，而隻把手係桐木整嘅，兼且支柄度有文化十二年（1815年）嘅筆墨題字。入水火炬除咗可以水中照明，亦可以打仗時愛來放火，因爲佢淋水唔熄，做放火火種啱曬。
具體嘅整法有各家秘方，其中有啲喺兵書度記低咗。比如話日本上泉信綱（日文：上泉信綱）所傳嘅《訓閱集》（以戰國風改編嘅大江家兵書）卷四《戰法》中就有《用火秘方》，其中就講到「無論水中定豪雨，火都唔熄嘅火炬」，實則上就同忍者用嘅水松明類似，都係喺竹筒內放啲特殊火藥，呢種火藥係「一掂水就着火」，稱爲「不知火秘方」。

表演用火把
用喺雜技嘅火把（英文：Torch (juggling)）係空中拋物表演（英文：Toss juggling）嘅常用道具。一般表演時，將支火把掟到半空，再喺佢跌落時空手接返住，技藝高嘅，甚至可以連續循環噉拋接。拋火把嘅表演方法同拋大棍（日文：クラブ (ジャグリング)）、飛刀（日文：ナイフ (ジャグリング)）一樣，而火把因爲啲火舞來舞起嘅景象、以及啲火劃過空中嘅聲，能夠畀觀眾好刺激深刻嘅印象。不過因爲用到火，所以幾牙煙下，初學者玩唔到呢味嘢，就算係熟手，亦要隨時留心無畀火傷到。
火炬除咗用喺專業表演外，好似露營燒着營火後亦可以攞來玩，不過要注意安全，小心火燭。

象徵上嘅火炬
火炬一般象徵住光明，有「驅除黑暗」、「照光一切、引領世界」嘅寓意。比如話右手高舉火炬嘅自由女神像又有遞個名做「自由照耀世界」（Liberty Enlightening the World）。不過火炬亦可以象徵住黑暗同死亡，喺古希臘、古羅馬嘅神話度，死神他拿度斯（Thanatos）就係揸住火炬，唔同尋常在於支火炬係倒轉揸嘅，倒轉交叉嘅火炬亦係古希臘羅馬文化當中喪禮嘅象徵。火炬向下象徵住死，掉返轉，向上嘅火炬象徵生命、真理，而熄咗着返嘅火炬象徵返生、復興。
作爲驅除黑暗象徵嘅火炬，經常畀啲政治團體、政黨用來做自身符號。比如英國保守黨曾經用一隻揸住火炬嘅手作爲佢嘅黨標，同時英國工黨喺1983年嘅嘜頭亦用到火炬，呢個嘜頭將象徵農民嘅鋤頭同火炬一齊交叉。剛果前身薩伊嘅國旗就係將隻揸住火炬嘅手擺喺國旗正中，呢隻手就係象徵革命同自由。
牛油奶

鮮奶（左）同牛油奶（右）。牛油奶杰過鮮奶，所以玻璃杯留低嘅奶漬明顯過裝鮮奶嘅杯。
牛油奶（英文：Buttermilk），音譯白脫奶，係一種杰身得嚟帶酸味嘅牛奶飲品。
牛油奶最初係指製造發酵牛油剩低嘅液體。依種牛油奶依家會特別指明叫traditional buttermilk。
另一種牛油奶叫cultured buttermilk，係以種咗乳酸菌嘅牛奶發酵而成，酸味非常強烈。可以製作呢種牛油奶嘅乳酸菌有兩種，分別係乳酸球菌同德布律克氏乳酸菌保加利亞亞種；用後者發酵嘅牛油奶會更加酸。無論係氣候溫暖定寒冷嘅地區都有國家生產呢種牛油奶。
仲有一種速成版牛油奶叫acidified buttermilk，製作方法係將檸檬汁或者白醋加落牛奶再靜置起碼十分鐘，等到牛奶有少少凝結為止。
牛油奶可以就咁飲或者用喺烹飪。用佢嚟醃肉可以令調味料更易滲透舊肉，而且啲肉（特別係雞肉同豬肉）會更柔軟多汁。

營養成分
一杯（約237毫升）牛油奶有99卡路里同2.2克脂肪（全脂奶就有157卡路里同8.9克脂肪）。除此之外，牛油奶亦含有各種維他命、鉀、鈣質同少量磷。
牛油果蛋糕

牛油果蛋糕係用牛油果做主要材料嘅蛋糕，可以將牛油果肉整成蓉撈落個蛋糕一齊焗，亦可以係焗完蛋糕後放牛油果肉。
牛油果

牛油果又叫油梨、鳄梨、酪梨、奶油果，係種生果，外形似梨，綠皮黃肉，口感似牛油。
牛油果肉油脂豐富，可以用嚟榨牛油果油。
牛油果醬

牛油果醬（Guacamole），係源自墨西哥嘅醬，通常用牛油果同食鹽整，亦可以加洋蔥、辣椒、蒜頭同其他配料。
牛油紙

牛油紙又叫烘培紙，係烘培用嘅紙，將要烘培嘅嘢食墊住先至放入焗爐。現代嘅牛油紙多數都會有矽膠塗層，令佢唔易痴底。
牛油曲奇

牛油曲奇（英文：butter cookie）係種常見嘅曲奇，主要用牛油 、麵粉同砂糖整，起源自丹麥。
牛油曲奇禮盒好多時都喺大時大節送禮用，歐美主要喺聖誕送，大中華地區就主要喺過年送。
牛油果汁

牛油果汁係用牛油果榨出嚟嘅果汁嘢飲，口感幼滑。
牛油果油

牛油果油係由牛油果（Persea americana）榨出嚟，食得嘅油。作為食油，可以用嚟煎、炒、煮、炸。亦可用喺潤滑劑同化妝品之中，有人話呢隻油有再生同保濕功能 。
用牛油果肉榨出嚟，果心唔要嘅，高煙點係牛油果油大特色：250°C（未精煉），271°C（精煉過）。確切嘅煙點在於精煉情度同處理方式。
線葉葶藶

線葉葶藶（學名：Draba linearifolia）係十字花科葶藶屬下嘅一個種。
線性組合

線性組合（粵拼：sin3 sing3 zou2 hap6；英文：linear combination）係一個數學概念。如果話  係若干個變數嘅線性組合，即係話  可以定義為嗰啲變數當中每個乘一個數值加埋，然後再加埋一個常數。
線框模型

線框模型（英文：wire-frame model）係 3D 模型嘅一種。

概論
睇埋：3D 模型
呢啲模型會用類似 VRML 碼噉嘅源碼，話俾部電腦聽件模型代表嘅物體
有邊啲邊（edge），每條連接住兩個喺數學上連續嘅平滑表面，
又或者俾部電腦知件物體有邊啲角（vertex）同每隻角嘅位置坐標以及邊啲角之間有邊，
再俾部電腦喺要睇個模型嗰陣按某啲法則（例如「所有邊都係直線」）做彩現，砌個模型俾個用家睇。線框模型淨係考慮角同邊，唔似得多邊形網格噉會講埋表面嘅色水同光源等嘅資訊，所以一旦一個線框模型做咗彩現，望落會好似用鐵線幫件物體整咗個模型噉。如果喺個線框模型上加色水同光源等嘅資訊，就會變成一個完整嘅多邊形網格。
一個線框模型例子：
每隻角嘅坐標
個模型有邊幾條邊
線性熵

根據定義，線性熵取值範圍係，其中係密度矩陣嘅維數。所以又有人定義歸一化嘅線性熵
取值範圍係。
線性關係

線性關係（英文：linearity）係一種數學關係。如果兩個變數成線性關係，即係話如果將兩個嘅數值畫做圖，會得出一條直線。
線性獨立性

線性獨立性（linear independence）係向量（vector）相關嘅一個概念。搵若干個向量，如果當中冇一個向量能夠定義為另外嗰啲向量嘅線性組合（linear combination）嘅話，呢柞向量就具有線性獨立性。
線性迴歸分析

線性迴歸分析（粵拼：sin3 sing3 wui4 gwai1 fan1 sik1；英文：linear regression analysis）係最簡單嗰種迴歸分析。喺一個線性迴歸模型當中，個應變數（DV）係柞自變數（IV）嘅線性組合，即係話喺成條式入面，每個參數都衹有各自噉乘某啲常數（冇互相乘埋或者次方等），再加埋一齊。例如係一個有  件數據同一個自變數嘅線性迴歸模型：
簡單線性迴歸分析（simple linear regression model）指得一個自變數嘅線性迴歸模型。
線性規劃

線性規劃（英文：linear programming，簡稱LP），係指目標函數同埋約束條件都係線性函數嘅最佳化問題。
甸尼波特

甸尼波特（粵拼：din1 nei4 bo1 dak6；英文：Dean S. Potter；1972年4月14號—2015年5月16號）係美國一位自由攀岩選手、攀岩家、極限跳傘家同冒險家。佢喺2006年7月成功爬到愛爾飛揚崖（英文：El Capitan）嘅無言岩（英文：The Reticent Wall）頂而出名。佢喺2008年8月6號孭住重5磅嘅極限跳傘裝備，喺冇任何安全措施嘅情況下，成功爬上海拔3962米嘅瑞士愛格峰北邊嘅深藍海石灰岩。2011年4月21號佢再以同一方式爬上加州某個懸崖。
喺2015年5月16號，佢同吉剌咸·亨迪（英文：Graham Hunt）一齊着飛行衫喺尤舍米提峽谷嘅他夫迪位嗰度滑翔跳傘，喺就快完成任務嗰時，兩個人撞咗落另一邊嘅山崖死咗，甸尼波特終年43歲。
甸積加

甸積加（英文：Dean Jagger，1903年11月7號—1991年2月5號）係一個美國嘅男演員、舞台劇演員、電視演員、電影演員，佢喺1929年出道。
甸鍾士

甸鍾士（英文：Dean Jones，1931年1月25號—2015年9月1號）係一個美國嘅男舞台劇演員、電影演員、電視演員、配音員、歌手、演員，佢喺1956年出道。
篠崎三郎

篠崎三郎係大日本帝國足球員，司職前鋒，曾經喺1940年爲日本足球代表隊出場1次。
篠田善之

篠田善之（1971年6月18號—）係日本足球員，司職中場，效力過甲府SC，及福岡黃蜂。
篤姬

《篤姬》係一套日本電視劇，由宮崎葵主演，2008年首播，講幕末時期人物天璋院。
篠原惠美

篠原惠美（粵拼：siu2 jyun4 wai6 mei5，1963年8月8號—2024年9月8號）係日本嘅一個女藝人同埋配音員。
篠塚一平

篠塚一平（1995年3月20號—）係日本足球員，司職中場，效力橫濱水手。
篠宮沙彌

篠宮沙彌，係日本嘅一個女藝人同埋配音員。
篠島秀雄

篠島秀雄（1910年1月21號—1975年2月11號）係大日本帝國足球員，司職前鋒，曾經喺1930年爲日本足球代表隊出場2次，入咗1波，重參加過1930年遠東運動會。
皮耶·波迪堯

皮耶·波迪堯係一個法國哲學家、社會學者、人類學家、作家、攝影師、翻譯。
皮膚科

皮膚科（粵拼：pei4 fu1 fo1，英文：dermatology），係醫學上面專係研究皮膚同埋一啲相關嘅病嘅學科。
皮膚電活動

皮膚電活動（英文：electrodermal activity）係指人嘅皮膚嘅電相關特性嘅變化。
生理學上嘅研究發現，皮膚喺一個人有強烈嘅情緒反應嗰陣，電導會明顯上升（而冇情緒反應就唔會有呢種變化），所以喺心理學研究上，皮膚電導（skin conductance）成日俾人攞嚟幫手量度情緒。
皮草

皮草，布一種，衫一種，獸皮做。極之保暖，皆因長毛困住空氣，隔斷寒氣，啱冰天雪地用。
現今物料豐富，可以代替皮草，做到又暖又輕，無必要宰獸取皮毛，現代就愈來愈少用。不過亦由於獸皮日漸稀有，亦為奢侈品。
皮茶

皮茶，英名hyson skin，唐茶一種。佢係熙春茶嘅茶葉渣造。
皮耶蒙

皮耶蒙（意大利文：Piemonte）係意大利嘅其中一個大區，首府都靈。
維基同享有多媒體嘅嘢：Piedmont
皮膚癌

皮膚癌係皮膚組織生癌嘅病，係比較容易及早發現嘅一種癌，主要成因係長時間曬住太陽光嘅紫外線。
皮艇

皮艇係一種類似獨木舟嘅水上載具，有單人同雙人兩種。
祖些·派華

祖些·派華（粵拼：zou5 se1 paai3 waa4；葡文：José Paiva；1987年9月3號—2016年11月28號），簡稱基爾（gei1 ji5；Gil），係巴西嘅足球員，北里約格朗德州新克魯斯人，司職防守型中場，職業生涯期間去過聖克魯斯、莫奇米林、瓜拉廷格塔同埋維多利亞、聖安德烈、邦迪比達、哥列迪巴球會踢波。2015～2016年間連同租借同加盟形式，喺查比高恩斯隊踢過波。

死
2016年11月28號，佢跟查比高恩斯隊作客去哥倫比亞麥德連踢南美球會盃決賽第一輪對陣國民體育會嘅比賽，但查比高恩斯隊全隊出發途中，喺哥倫比亞安提奧基亞省拉烏尼翁因飛機失事死咗，終年29歲。事發後，南美足協正式宣佈取消嗰年11月29號舉辦嘅南美球會盃決賽嘅第一輪賽事，巴西首都巴西利亞政府門前亦下半旗悼念。
祖些·保羅·比錫拉·馬基爾·祖利亞

祖些·保羅·比錫拉·馬基爾·祖利亞（葡文：José Paulo Bezerra Maciel Júnior；1988年7月25號—），廣東傳媒一般簡稱做保連奴（Paulinho，葡文（巴西）讀音：[pawˈlĩj̃u]），香港傳媒叫荷西·保羅·貝塞拉·米素·祖利亞，係巴西嘅足球員，司職中場，而家效力緊中國足球超級聯賽嘅廣州恆大淘寶足球會。

生平
保連奴曾經喺2013~2015年，到過熱刺隊踢波。
保連奴喺2004年加入咗奧達斯聖保羅隊踢波，但冇入過一線隊踢。2006年，佢去咗拉脫維亞嘅維爾尼烏斯（英文：FC Vilnius）隊之後，因波隊降級而去咗波蘭嘅樂茲（英文：ŁKS Łódź）隊繼續踢2年波，直到2008年返到巴西。
由於喺巴西期間踢波俾好多人知，加上經歷咗成功嘅單人賽季，喺2010年，直接俾哥連泰斯隊買落嚟踢咗3年。2011年加入巴西國家隊踢波，2012年世俱盃一夜成名。
2013年7月6號，保連奴去咗英超嘅熱刺隊踢波，後嚟喺波隊入面表現得比較出色，結果喺2015年6月29號正式俾遠東地區嘅廣州恆大隊買咗落嚟。
2017年8月13號，巴塞隆拿正式以4000萬歐元嘅違約金條款將保連奴買咗落嚟。
祖些夫布拉克

祖些夫布拉克出世(1728-04-16)1728年4月16號 法國阿基坦大區波爾多死1799年12月6號(1799-12-06)（71歲） 英國愛丁堡國籍 蘇格蘭職業化學家、醫生出名原因發現咗Mg、潛熱、熱容量，CO2。
祖些夫布拉克
（英文：Joseph Black，英文讀音：[ˈdʒəʊzɪf blæk]；1728年4月16號—1799年12月6號）係大不列顛王國化學家同醫生，喺法國阿基坦大區波爾多出世。出名事跡包括發現鎂、潛熱、熱容量同二氧化碳。
祖

祖（古文又寫做𥘲）係祖先嘅意思。

唐字
祖字甲骨文係一塊砧板，一塊薦住來切肉嘅斷木，即係俎。佢有好多款寫法，而個示字係後加嘅，甲骨文無。甲骨文祖字同且字、俎字、𡨆字實係同一字，不過後來分化做唔同意思。祖後尾變成祭器，再借做父祖。郭沫若就曾話佢似𡳞，呢個講法家下都重好流行。

部首
《說文解字》歸佢入示部，《康熙字典》都歸佢入示部。

讀音
中古讀則古切，上，姥韻，精。上古魚部。

哲學嘅天
係非人格化嘅最高主宰。
祕魯中喙鯨

祕魯中喙鯨（學名：Mesoplodon peruvianus）係喙鯨科樽頭鯨屬嘅其中一個種。
祖些夫湯臣

祖些夫·湯臣（Joseph John Thomson，1856年12月18號—1940年8月30號），係英國物理學家，發現電子，1906年攞諾貝爾物理學獎。
祖些夫史密夫

祖些夫史密夫（英文：Joseph Smith，英文讀音：[ˈdʒoʊsɨf ˈsmɪθ]；1805年12月23號—1844年6月27號）係摩門教入面嘅耶穌基督末世聖徒教會嘅創辦人，亦係《摩門經》嘅作者。
癸

癸係天干第十。通常用來講第十（最後）。
天干
癸亥

癸亥係六十干支入面嘅第60個，亦係最後一個年份。

癸亥年
癸亥年係黃曆第60年，係豬年嘅排序之一。
癲牛病

癲牛病，又叫瘋牛症、瘋牛病，學術上叫牛腦海綿狀病變，係種感染牛嘅腦病，由朊毒體引發。
癲狗日報

《癲狗日報》初頭係份香港中文報紙，由黃毓民於1996年創辦，1998年停刊；2018年化身互聯網傳媒，重新運作，2022年又再收檔；立場反中共。
癲狗病

電子顯微鏡影到嘅癲狗病毒嘅相，由美國疾病控制與預防中心（CDC）喺1975年影得。相中細粒密集嘅灰色棒狀粒子就係癲狗病毒，仲可以睇到內基氏小體（生長喺神經細胞嘅癲狗病特有圓形病毒集合體）。
癲狗病（粵拼：din1 gau2 beng6；英文：rabies），係由癲狗病毒（rabies virus）引起嘅急性傳染病，屬於病毒性人畜共患病，會引起急性腦病，佢嘅病原體屬炮彈病毒科癲狗病毒屬（英文：Lyssavirus）。
多數人得咗癲狗病，係畀染病嘅狗（俗稱癲狗）咬親所致，所以稱做「癲狗病」。但實際唔止人同狗，大部分哺乳動物都會感染呢種病，譬喻靈長目、食肉目、翼手目動物。癲狗病嘅傳染，主要透過接觸感染，常見就係畀染病嘅動物咬親、搲親而中招，乃至畀呢啲動物舔啖，身上嘅傷口、黏膜掂到佢哋嘅口水，跟住領嘢。唔止動物傳畀人，動物之間都會按噉樣嘅方式傳染。
癲狗病係自古時就有記錄嘅病之一，離而家三千年前就有記錄。呢種病致死率好高，一旦發作幾乎百分百會死，會令腦部神經發炎，病情惡化就會痙攣、癱瘓，最後器官衰竭而死，同艾滋一齊係致死率最高嘅疾病。因爲有驚水等特徵，所以又叫恐水病（hung2 seoi2 beng6；英文：Hydrophobia），除咗水，聲同風亦會刺激到患者嘅感覺器官，引發痙攣。
呢隻病每年世界上約出五萬人嘅死者，當中九成半以上出自非洲同亞洲。畀感染動物咬嘅人中有40%係15歲未滿嘅細路仔。因爲好少人同人傳播，唔驚佢會大流行，所以喺傳染病對策上優先度比較低。
癸丑

癸丑係六十干支入面嘅第50個。

癸丑年
癸丑年係黃曆第50年，係牛年嘅排序之一。
癲馬酋長紀念碑

癲馬酋長紀念碑（英文：Crazy Horse Memorial）係美國南達科他州拉哥塔族領地一座起緊嘅紀念碑，紀念嘅係19世紀末率領族人起兵反對美國白人入侵嘅拉哥塔族酋長癲馬。
癲才家族

《癲才家族》（粵拼：din1 coi4 gaa1 zuk6，英文：The Royal Tenenbaums）係套喺2001年上畫嘅美國笑片，韋斯安德遜導演，主角係真赫曼。
癲螳螂

癲螳螂（粵拼：din1 tong4 long4，英文：The Thundering Mantis）係一套喺1980年上畫嘅港產片，由梁家仁、黃一龍主演，葉榮祖導演。
盧永根

盧永根（粵拼：lou4 wing5 gan1，1930年12月2號—2019年8月12號）係中華人民共和國作物遺傳學家，華南農業大學教授。

生平
1930年12月出生於香港，籍貫廣東花都，1947年12月喺香港參加「新民主主義青年同志會」，1949年8月加入中國共產黨。1953年8月畢業於華南農學院農學系。1993年當選為中國科學院院士。
2018年當選感動中國2017年度人物。到2019年8月12號凌晨4點41分，因病醫治無效喺廣州逝世，享年88歲。
盧海鵬

盧海鵬（1941年12月21號—），廣東番禺（今廣州市荔灣區西關）人，籍貫廣東河源，花名鵬哥，係香港電視劇、電影男演員，前無綫電視同亞洲電視男藝員，後生時係內地歌舞團團長。1973年游水嚟香港，讀無綫電視第三期訓練班，跟同期訓練班同學包括周潤發同埋《喜有此理》嘅監製蕭鍵鏗有緣。佢同林建明都係以前《歡樂今宵》嘅台柱。

「盧海鵬試咪」
香港坊間有一句粗口叫「盧海鵬試咪」，咁係因為盧海鵬試咪會講粗口去「屌你老母屄」。
盧永雄

盧永雄，BBS，香港親中陣營政治人（第14屆全國政協香港委員），亦係一位傳媒人（巴士的報社長），筆名陸羽仁。

選舉經歷
喺2021年9月，佢成為香港特别行政區選舉委員會體育、演藝、文化及出版界委員。之後佢喺李家超無提政綱嘅情況下，有份提名李家超參與2022年香港行政長官選舉。
盧浩啦·湛

盧浩啦·湛（波斯文：روح‌الله زم，‎英文：Ruhollah Zam，1978年7月27號—2020年12月12號）係伊朗前記者、異見人士，曾經流亡法國，2019年俾伊朗革命衞隊引返伊朗逮捕，2020年初審被判死刑。2020年12月12號，伊朗當局對佢執行死刑。
盧氏縣

盧氏縣係中國河南三門峽一個縣，總面積4004平方公里，人口37萬。
盧浩宏

盧浩宏，香港親中派政治人物兼飲食界人士，福苑集團主席，主張愛國者治港。

選舉經歷
喺2016年，佢成為香港特别行政區選舉委員會飲食界委員。之後，佢有份提名林鄭月娥參與2017年香港行政長官選舉。
喺2021年8月，佢當選成為香港特别行政區選舉委員會委員（飲食界）。
盧氏小樹蛙

盧氏小樹蛙（2008年嘅新名 Liuixalus romeri，1953年嘅舊名 Philautus romeri），又叫盧文氏樹蛙同盧文樹蛙，係一種樹蛙科動物，係香港特有嘅物種，響赤鱲角、大嶼山同蒲台島呢啲地方搵到。盧氏小樹蛙個身又短又細，平均長度只有 1.5 厘米。盧氏小樹蛙係喺1952年第一次俾人發現。
喺香港 23 種蛙類以及蟾蜍之中，盧氏小樹蛙體型最細。乸比公大隻。個身呈啡色而背脊有交叉斑紋，係保護色。
盧氏小樹蛙係由業餘自然學家約翰·盧文（John D. Romer，1920-1982）喺1952年喺南丫島一個山窿度發現。1953年，個山窿冧咗之後大家都以為盧氏小樹蛙絕種。直到 1984年，盧氏小樹蛙再度響南丫島出現。後嚟有人喺大嶼山、赤鱲角同埋蒲台島發現佢哋。
算術幾何

算術幾何（英文：Arithmetic geometry）係幾何學一門子領域，粗略嚟講即係將代數幾何嘅技巧運用落去數論嘅問題到。
算盤

算盤（英文Abacus）係一種計數架生，佢個款係有個木框。裏面有一支支籤串住算珠。算盤估計響公元前1000年到前500年之間出現。響世界各地都有用過算盤來計數。嘅可以分為每行七粒珠（上面啲珠嘅數值係5，下面啲珠嘅數值係1）同埋五粒珠嘅算盤。唔同地方有唔同算盤，好似有中國算盤、巴比侖算盤、羅馬算盤、日本算盤、俄羅斯算盤、敎育算盤等等。
但係而家已經冇乜地方用，就算啲華資銀行都唔再用。間中重有一兩間涼茶舖用來做裝飾。

密底算盤
一般算盤，上下打通。唔方便傾生意，因爲計乜數，出乜數，都畀人睇晒。密底算盤，將算盤底冚密。底向出嘅話，自己打乜數，都無人知。要出乜價，打完畀對方睇，講價唔使出一聲。
廣東話有講，密底算盤—冇漏罅。即係話一文錢都唔放過，算到盡。

文法
文法上講，算盤係一個個來計，即係一個算盤咁。
管

管係長而通心嘅嘢，就好似竹斬開一截咁。
常見嘅管有飲管、水管、煤氣管等。
算籌

算籌係古中國一種計數工具，可以砌成數字去計數。
算牌

算牌（card counting），玩牌策畧一種，用喺賭博遊戲廿一點上面。玩家藉統計同概率，以祈打破莊家勝算。算牌有好多種計法，稱為算牌法，大柢為出過嘅牌畀分數，估計剩低落來嘅牌，勝算有幾大。算牌並唔係好難，熟手玩家基本上都會，所以廿一點為少數對玩家稍為有利嘅賭博。
算牌唔使記住出過嘅牌，但要一路玩，一路為出嘅牌計出總分，所謂流水數。一九八八年美國電影手足情未了，講算牌做記晒每一張牌，事實並唔係咁。套片亦誤導大眾算牌犯法。
喺賭場算牌，視各地法例而定。只用心算，一段唔視為犯法。用另外方法記低同計算，甚至有專門機器，咁會視為出千，甚至視為犯法，然而並非處處法例都係咁。之不過，就算係心算，賭場唔歡迎依類玩家，會設法唔畀依類玩家賭廿一點，甚至禁止入場、打人同搶返彩金之類。
由於算牌容易，賭場有理冇理，只要贏得多都當算牌，話之有無算過，會趕人出場；亦有踩界嘅處理手法，例如捉人入房，嘥佢時間，名義上係詢問，實際上係禁錮。部分同黑社會關係密切嘅，重會用到違法手段。
除咗禁制同恐嚇手段，檯面上，賭場亦有一啲方法應付，改變原本遊戲玩法，如減少發牌次數，唔畀人加賭注，用好多副牌，唔用哂成副牌就重新洗過之類。故此玩家，亦會有相對唔同玩法嘅算牌法。
賭場亦可以靠現代技術，以電子洗牌出術，如記錄每隻牌，洗牌洗到有利於賭場先至發牌，甚至用機械逐張牌揀過先至出畀荷官轉發出去。

方法
算牌出自經驗。按經驗，牌分成大細牌，大牌視為好牌，有利於玩家，細牌視為壞牌，有利於莊家。計法唔同，對唔同嘅牌，有唔同睇法。一般而言，大牌有煙士，十同積、女、傾。細牌有二三四五六。而七八九係唔計。
算牌會睇住發過嘅牌，計出勝算。至簡單加一，大牌減一，細牌加一。正數愈大，就愈有利。負數愈大，就愈不利。對此可以判斷賭注。原因係出得大牌多，咁之後細牌就少，咁對莊家有利。若果出得細牌多，莊家就有多啲大牌未發，之後就有機會拎到大牌。玩家後尾越有機會近廿一點，又或者，莊家就易啲爆煲。
有啲更複雜嘅算牌法，會增加勝算，之不過太複雜就會計得慢，亦容易出錯。
後面為一部份算牌法。
算術基本原理

質數分解或質因分解（Prime Factorization），又叫整數分解(integer factorization)，算法基礎、算術基本原理（Fundamental Theorem of Arithmetic），係數論入面一個基本概念，亦可以喺抽象代數入面應用。
質數分解指嘅係每一個自然數或者整數，都可以寫成一堆質數嘅乘法。
證明質數分解成立需要用到質數嘅定義、可除性等工具。
例子：
根據質數分解定理，任何一個大過1嘅正整數，就可以寫成一堆質數嘅乘法，而對應呢個數嘅寫法係獨一無二嘅，即係對於每一個正整數 ，都可以寫成 ，而  都係質數。

存在性
假設最少有一個數係唔可以被寫成一堆質數嘅乘法。
因為嘅排序性質，所以係有一個最細既係唔可以被寫成一堆質數嘅乘法。
如果係質數，咁就係寫成一堆質數嘅乘法。
如果唔係質數，咁要係有一個符合。
因為係最細符合條件：「唔可以被寫成一堆質數嘅乘法」，所以可以被寫成一堆質數嘅乘法。
但係因為，所以可以被寫成一堆質數嘅乘法。

獨特性
假設可以質數分解成，而都係質數。
因為，所以。
利用歐幾理得推論，因為係質數，所以。
同一個原理，可以得知會有一個。
所以，為咗簡化，會將寫成，所以。
之後約簡得出，。
因為係第一個，即係最細嘅自然數係有兩個唔同嘅質數分解，而，所以同埋。
加埋，根本就唔會存在兩個唔同嘅質數分解。

應用
有無窮咁多質數係呢個樣。
證明：
假設係唔同嘅質數，但都係呢個樣。
考慮。
明顯任何一個都係令到成立。（因為係質數）
如果另外一個同時，但唔係每一個都係嘅樣。（因為）
因為係單數，所以一定會有一啲質數符合係嘅樣。
算死草

《算死草》（英文：Lawyer Lawyer）係1997年香港電影，由周星馳、葛民輝、莫文蔚主演，馬偉豪執導。
秘魯犬浣熊

秘魯犬浣熊（學名：Bassaricyon alleni）係浣熊科犬浣熊屬嘅其中一個種。
秘魯足球代表隊

秘魯足球代表隊係代表秘魯嘅足球隊，由秘魯足球總會打理，會出席國際足球賽事好似世界盃咁。
租

租（又叫出租、租賃）係一種商業行為，即係一方用一啲嘢（多數係錢）換嚟暫時使用另一方擁有嘅嘢。租嘢嚟用嘅一方，叫「承租人」。 畀出嚟嘅錢叫「租」或者「租金」。租賃時都會白紙黑字寫清楚，呢啲憑據就叫做「租約」、「租賃協議」（tenancy agreement）或者「租契」（lease）。租約協議嘅內容就係寫啲「租務條款」。

租約
早喺公元前 1754 年，《漢摩拉比法典》（Code of Hammurabi）之中就可以搵到一啲，同地主同承租人關係嘅法律規定。普通法對地主 - 承租人嘅規定，喺中世紀嘅英國發展出嚟，而呢套法律保留咗，好多同封建社會秩序，同農業經濟，有關嘅古老術語同原則。好多唔同司法管轄權嘅地方，租土地物業喺法例上，寫得好清楚，香港嚟講，就係用普通法嘅寫法。租約係「一份具有約束力嘅法律文件，對業主同租客所承諾嘅權利同責任具有重要影響。」

租嘅嘢
可以租嘅嘢種類繁多：成日見嘅有：租屋、租樓、租寫字樓、租舖頭、租單車、租車、租船、租傢俬、租架生、租迷你倉、租影碟、租衫……等等。

點解要租
有好多可能嘅原因令到去租而唔係買：
好多司法管轄區（包括印度、西班牙、澳洲、英國同美國），公司租樓嘅租金可以扣稅，買樓就唔得。
唔夠錢。冇錢買樓，只可以租樓。
考慮少啲，唔使諗件嘢嘅維修、過時。
責任少啲。例如租樓唔使自己修理，問題業主搞掂。
只有暫時需要。好似一啲又貴又阻地方嘅架撐、擺酒新娘用嘅金器。
可能已經有，但係帶唔到要用嘅地方用。旅行租車為例。
租平過買。租戲睇平過係去戲院睇。
夠環保，特別係一啲貴，又少用嘅嘢，可以將佢哋用到盡。

特色租賃
租絕多數只涉及物，而 boss 搵人幫佢返工做嘢（即喺一段時間使用呢個人），喺廣東話嘅語境裏頭，唔會叫做「租」而係叫「請人」或「顧用」，而俾請人嘅角道嚟講，叫「出賣勞力」、「打工」。喺日本，人都可以「出租」，中年男人將自己，段鐘計，租出去陪人，叫「出租大叔」。

先租後買
先租後買（租到買）一般係一開始用租嘅形式去畀錢，過咗協議時間之後，畀埋尾數就擁有嗰件嘅產品。至於細節好似手續費，扣數、附加費、唔買點計噉，就根據合約唔同嘅產品而定。好處係租嘅時間諗清楚試清楚，產品放喺每日真實處境之下使用，唔會買之後唔鍾意唔啱用。壞處係件嘢嘅價錢比就咁買高啲，過期唔交租有罰款等。
至少喺香港，分期付款（hire purchase）唔會睇成係租賃嘅一種。而係一種畀錢嘅方式，而其實係借錢買嘢。
秘魯中餐

秘魯中餐，係秘魯嘅唐餐，由早年由廣東移民過秘魯嘅唐人帶去嘅粵菜演變而嚟，菜式包括炒飯、炒麵、雲吞噉。
秘魯蝙蝠魚

秘魯蝙蝠魚（學名：Ogcocephalus porrectus）係棘茄魚科蝙蝠魚屬嘅其中一個種。
秘魯

秘魯（西班牙文：Perú）係南美洲一國，首都係利馬。

地理
世界最長嘅山脈安第斯山脈橫跨秘魯境內。

文化歷史
馬丘比丘全景圖
世界文化遺產馬丘比丘古城就係喺秘魯境內嘅安第斯山脈上面。
秘書雀

秘書雀，又叫秘書鳥，係一種雀，生物學叫蛇鷲（學名：Sagittarius serpentarius），係鳥綱鷹形目蛇鷲科蛇鷲屬（學名：Sagittarius）唯一品種。
秘書

秘書係種白領職業，通常都係服侍一位老闆（又叫私人秘書或者私人助理），亦有啲係服侍嗮成個機構嘅。秘書主要工作包括幫老闆打點工作計劃，同埋處理各種文書同行政支援嘅工作。
秘魯鰹雀

秘魯鰹雀（粵拼：bei3 lou5 gin1 zoek3，學名：Sula variegata），雀嘅一種，係鳥綱鰹雀目鰹雀科嘅其中一個物種。
聖行

聖行（粵拼：sing3 hang4，阿拉伯文：سنة），係一個阿拉伯文用語，指習慣或者慣常做法；穆斯林用呢個用語嚟描述伊斯蘭教先知穆罕默德嘅言行習性。

史
記錄聖行原本係阿拉伯人嘅傳統，佢哋皈依咗伊斯蘭教之後，將呢個傳統帶到嚟伊斯蘭教。響穆罕默德在生嗰陣，由於出現咗新嘅權威人物，穆罕默德聖行取代咗一啲部落原本所指嘅聖行。

解釋
穆罕默德聖行包括佢嘅具體言詞、行為同埋習慣，展示同朋友、屋企人嘅相處方式；什葉派指聖行係話穆罕默德同十二伊瑪目嘅言行。遜尼派指聖行係穆罕默德嘅舉止行為，經過穆罕默德同伴嘅共識而得。
聖觀音

聖觀音係佛教入面嘅菩薩，被睇成觀音各種形象嘅總體代表。
聖西理

聖西理（St. Siricius，又譯聖西里修，334年—399年11月26號）係羅馬天主教第38任教宗，384年到399年在位。
聖訓

聖訓（粵拼：sing3 fan3）係收錄咗伊斯蘭教先知穆罕默德講過同做過嘅嘢嘅一本書，喺8到9世紀由後人寫，內容係先知對教義、律例、制度、禮儀同日常生活各種問題嘅意見主張。
聖血

聖血係基督宗教嘅聖餐禮用到嘅葡萄酒，代表基督嘅血。
聖言會

聖言會（拉丁文：Societas Verbi Divini，簡稱SVD；英文：Society of the Divine Word，亦叫Divine Word Missionaries）係一個國際性天主教傳教修會。1875年由楊生神父（Arnold Janssen）創立。該會原自德文地方，世界各地都有傳敎。舊時傳敎，以家下嘅中國山東、阿根庭、巴布亞新畿內亞、多哥等地爲主。因爲喺中國山東傳敎進取，亦係義和團之亂嘅起因之一。
1879年4月20日，佢嘅第一批傳教士安治泰（Johann Baptist Anzer，1851年-1903年，德國籍）同福若瑟（Josef Freinademetz，1852年-1908年，奧國籍）抵達香港。學習咗一段時間中文以後，於1882年前往山東西南部陽穀縣坡裡莊，1885年起負責新成立嘅山東南境代牧區，這個教區嘅轄境包括半個山東省：曹州府、兗州府、沂州府同濟寧直隸州。長期以來，方濟各會嘅神父們無法在這一地區傳教。坡裡莊嘅100多名教友幾乎就係新教區嘅全部成員。然而富於進取心嘅聖言會克服了種種阻力，終於在這一個地區打開了局面。在曹州教案以後，得以將主教座堂建造在兗州府城，並擴展到青島附近嘅4個縣。1900年，福若瑟神父被選任為省會長；他在濟甯附近嘅戴家莊建立了聖言會嘅省會院。1949年，聖言會在山東創建嘅5個教區——兗州教區、青島教區（1925）、陽穀教區（1933，中國籍主教）、曹州教區（1934）同沂州教區（1937年從青島教區分出）已經擁有20萬教友。此外，聖言會喺中國其他省份還陸續建立咗信陽代牧區(1923)、新鄉監牧區（1936）、西寧監牧區（1937），並從聖母聖心會手中接管咗蘭州代牧區(1923)同新疆監牧區（1930）。
1933年，聖言會從本篤會手中接管咗北平輔仁大學，輔仁大學喺1963年在台復校，聖言會也助力甚多。在此之前，北平輔仁大學附設中學已先喺1961年由聖言會在嘉義市獨立復校。
國共內戰後，聖言會喺中國大陸嘅會士大多已移往台灣，並以臺北、嘉義兩地為主要據點。1954年，陽谷主教牛會卿被任命為嘉義監牧；北平總主教田耕莘樞機也在1960年至1966年間擔任臺北總教區署理主教。
1970年，甘伯德神父到香港創辦聖言中學。
至2006年止，聖言會嘅會士有6,102人，分佈喺67個國家。
聖詩

聖詩（hymn）係種音樂類型，通常用喺宗教場合，專門為讚美、崇拜或祈禱而寫，表達對神祇嘅讚美。
平日講聖詩通常係指基督宗教嘅聖詩。
盾皮魚

盾皮魚，學名叫盾皮魚綱（Placodermi），係一類已經絕種嘅魚，喺4.39億年前嘅志留紀早期到3.59億年前嘅泥盆紀末期存在。
盾臂龜

盾臂龜（Geochelone sulcata）係一種原產非洲嘅陸生龜。係種受歡迎嘅寵物。

特徵同習性
盾臂龜係世界上第三大隻嘅陸上龜品種之一，身長可以去到八十厘米。長大咗嘅盾臂龜（特別係龜公）嘅盾片前部邊緣係向上捲曲嘅，背甲上嘅年輪輪廓分明，前肢前方表面覆俾又厚又大嘅多節鱗片冚住。為免熱到脫水，盾臂龜會挖窿避暑。佢哋喺清晨同挨晚時分最活躍，並會喺朝早曬太陽取暖。交配嗰陣，龜公會先圍住龜乸轉圈，有時重會用背甲撞佢。每次生蛋可達三十隻，而孵化時間大概係212日。

分布
盾臂龜分布喺非洲撒哈拉沙漠以南部邊緣地帶，主要喺乾旱嘅草原度生活。所以周時會受到獅子，禿鸛之類嘅猛禽猛獸襲擊。
省

省（粵音：saang2）係一個行政區級別，而家係中華民國同中華人民共和國嘅一級行政區。佢亦係一啲國家，例如加拿大，嘅一級行政區。但「省」唔一定係一級行政區，法國同意大利嘅「省」，就係二級行政區。亦唔係所有國家都有稱為「省」嘅行政區。
「省」亦可以做政府行政機關嘅名，中國隋朝到元朝，同而家嘅日本，就係咁做。

起源
省原本為大隋三省，尚書省、中書省、門下省，亦即皇帝之下，至高統治機關。去到大元中書省下設行中書省，自此省變治國分界。

各地嘅省
呢個表唔完整，歡迎加料。
省 (中國)
省 (埃及)
盾

盾係種防禦武器，通常用金屬整，用嚟擋劍、矛等武器嘅攻擊。
盾果草屬

盾果草屬（學名：Thyrocarpus）係紫草目紫草科嘅一個屬。
盾牌座

盾牌座（Scutum）係家下八十八西洋星座之一。佢響天球赤道一帶，佔天球面積109平方度。地球北半球來講，盾牌座係夏天嘅星座，即係夏夜會見到。肉眼可以睇到嘅星，約莫20粒到。有一到四等星2粒，即係有4等星2粒。
盾牌座UY

盾牌座UY係一粒喺盾牌座嘅紅特超巨星，半徑估計有1,708個太陽半徑，係當今人類發現最大嘅恆星。
盾構機

盾構機（粵拼：teon5 kau3 gei1）係種施工工具，施工隊搞涉及地底長廊嘅工程（例如大型地下隧道或者穿過山體嘅地下長廊等）嗰時會用到。尤其喺起地鐵、過江河或穿過山窿嘅隧道時成日用到。

發展史
盾構機最先由法國設計師——馬克·伊森巴·布魯尼爾（法文：Marc Isambard Brunel）喺1825年開挖泰晤士隧道（英文：Thames Tunnel）時整出嚟，但嗰時機械水平非常之落後，令盾構機俾水浸而壞咗好多次，直到1830年升級咗盾構機，同最早嗰種相比多咗氣壓法嚟解決施工隧道入面出現滲水問題。1853年將結構改成用圓形盾構同鑄鐵管片整，後嚟幾次成功整到條長嘅地底隧道而喺1866年申請咗發明專利。1874年，英國建築工程师珍斯·格利特赫得（英文：Janes Greathead）喺挖緊有好大機會滲水嘅地層位，好難用到空氣撐住隧道工作面而開發咗用泥水版，兩年後亦俾莊迪堅遜布倫頓（英文：John Dickinson Brunton）同佐治布倫頓（英文：George Brunton）申請咗發明專利，之後好多需要用到盾構機嘅地底隧道工程都係用咗格利特赫得盾構法嚟整。
日本喺1917年引入盾構機後，重喺1963年由佐藤工業（日文：佐藤工業）研發出土壓平衡盾構機。之後有好多廠商以土壓、壓力保持、軟泥、土壤壓力、泥壓等呢5種盾構名嚟出咗同「土壓平衡盾構」有關嘅盾構機。

結構同原理
盾構機嘅批盤（右）同批具（左）
盾構機入面主要有批盤、批具、千斤頂、管片、液壓驅動摩打、控制室，及螺旋排泥機呢7樣組成。
控制室
主要用嚟控制盾構機嘅推力同埋速度、方向等掘進參數嘅操控室。
千斤頂
佢係盾構機向前掘入嘅動力裝置。佢每次伸夠一環嘅管片闊度就按順序向前縮返轉頭，留返條罅組裝管片，之後以組裝好嘅管片做支撐而繼續向前挖。
批盤
盾構機最前邊嘅構件。主要搭埋批具一齊將岩泥猛咁斬。主要功能包括開挖同穩定工作面。佢喺液壓摩打同盾構千斤頂喺同時驅動作用下，一邊向前挖，一邊用嚟批走啲泥同石。
批具
按斬切原理可以分成齒批同刮批、録批、輔助批等。佢都係根據唔同地層嚟做搭配使用。
液壓驅動摩打
可以用過驅動先帶喐啲齒輪仔，再喐啲大齒圈嚟實現批盤猛咁轉。
管片
佢係盾構施工嘅主要裝配構件，亦係隧道最入面嘅防護罩。主要用嚟擋住土層壓力同埋地下水壓力。主要將盾構管片按順序搞組裝，通常6嚿管片組成一圈隧道。管片闊度大多數有1.5m咁闊。佢嘅質量直接影響到成條隧道嘅質量（包括防水同耐力）同埋安全。
螺旋排泥機
佢主要將批盤掛落咗啲泥漿同石頭送到皮帶傳送機，最後再用泥渣車送到隧道出面。
經略安撫使

經略安撫使，又叫做「安撫使」、「經略使」、「安撫大使」、「宣慰安撫使」、「宣慰使」、「宣撫使」等，名唔同但係做既嘢都一樣，係朝廷派去唔同地方，巡視同埋處理地方事務既官員，後嚟呢個位多數係高級軍官做。
「安撫大使」最早係喺隋朝，當時「安撫大使」係由行軍主帥兼職做，例如楊素就曾經坐過呢個位。喺唐朝，開始既時候，「安撫使」變咗係臨時派去各個道，負責處理事務既大臣。去到唐朝中期，呢個位取消咗。晚唐就變成喺戰爭或者天災既時候，朝廷派大臣巡視既官員，叫做「宣慰安撫使」或者「宣撫使」。
宋朝係用中央集權制，為咗避免藩鎮割據，地方上既「節度使」、「觀察使」都只係虛銜，實際工作係由直屬中央既「知州」做，但係「知州」管轄既範圍好細，不可以處理比較大既區域事務，呢啲嘢只係喺必要既時候，由「朝廷命官」做「安撫使」去管理較大區域既事務，例如宋真宗既時候，曾經派王欽若（當時既翰林學士）去做四川「安撫使」。
北宋偶然亦都會派樞密院大臣或者政事堂大臣去地方出巡，做啲掌撫綏邊境、安撫百姓同埋統護將帥、督視軍旅等既事，呢啲官員叫做「宣慰使」，後來演變成為戰爭時期，管轄一路或者幾路軍隊既統帥，叫做「帥司」。
南宋初期，每個路都設有「安撫使司」呢個位，但係廣東、廣西兩路既叫法唔同，仍舊喺「安撫」前面加返「經略」二個字，呢個位通常係由每個路既最重要嗰個州府既長官兼任，負責軍事同埋民事既工作。如果嗰個州府既長官係二品以上，就叫做「安撫大使」。
之後既朝代，大多經略安撫使都係統管軍民。明朝只叫「經略」，唔叫「經略使」，官階比總督略為高啲。清朝既「經略大臣」係封疆將帥裏面既最高級官員，官階一般係正二品或從一品。
民初，設有「宣撫使」同埋「經略使」。國民政府就設有「宣撫使」。
經痛

經痛，又叫M痛，係好多女性月經到嗰陣個肚隱隱作痛嘅症狀，通常可以靠飲暖水或者抱住暖水袋紓緩，而中醫就會用四物湯調理身子。
經紀

經紀（broker）係生意之中，買家同賣家嘅中間人，代雙方買賣。經紀喺買賣之中，係買家，又係賣家。經紀同生意代理人（agent）有啲唔同，生意代理人只代表一方做嘢，代客出面同其他人做生意。有啲公司專門做經紀，叫經紀行。
有啲人同經紀行打工，做買賣，平常都會叫佢哋做經紀。但嚴格來講，呢啲人唔係經紀，佢做嗰間公司先至做經紀，係間公司去一買一賣。
經藏

經藏（藏讀狀，粵拼：ging1 zong6；巴利文：Sutta Pitaka，梵文：सूत्र पिटक，拉丁轉寫：sūtrapiṭaka），又叫修多羅藏（sau1 do1 lo4 zong6）、素怛纜藏（sou3 daat3 laam6 zong6），係三藏之一，指釋迦牟尼嘅弟子所傳述釋迦在生時講啲佛理，同埋後來佛教徒講釋迦牟尼言行嘅著作。南傳佛教嘅經藏就等於阿含經。大乘佛教嘅經藏包括更多典籍。

釋名
經（sūtra，सूत्र）以前譯做修多羅，原本義思係綖（線），即係話佛陀所講嘅法好似絲線，可以貫穿一切義。又譯作契經，上契諸佛之理，下契眾生之機，就叫做契；貫穿諸法深義，攝持所化眾生，就叫做經。藏（piṭaka），有蘊積、包含義，係指古時一種可以放物品嘅篋（或籃子）。因為呢個 piṭaka 含括一切所應知、應行、應證嘅法義，所以 sūtrapiṭaka 意譯做經藏。

南傳佛教
根據巴利聖典，經藏共分五部。
長部
中部
相應部
增支部
小部
小誦、法句、自說、如是語、經集
天宮事、餓鬼事、長老偈、長老尼偈、本生
義釋、無礙解道
譬喻、佛種姓、所行藏
經線

經線，又叫子午線，係跟地球經度畫出嘅輔助線，每條都係連住南極同北極嘅大圓，長約莫2萬公里。
「子午」取自六府。
喺地球上面，經線嘅命名用英國格林尼治嘅本初子午線做零點，以東叫做東經幾多度，以西叫做西經幾多度，例如穿過香港嗰條經線叫做「東經廿二點三度」。
經租房

經租房，係中國大陸嘅一樣特殊物業。社會主義改造運動後喺1958年中共政府推行國家經租嘅形式，將城市私家租賃物業控制嗮，跟著就有咗經租房呢個新嘅存在。呢個係中國大陸當局搞「私房改造」嘅時候，統一以類似贖買嘅做法，將私人嘅租賃單位轉成係國家經營租賃嘅產業，逐步改變埋物業性質而衍生嘅產物。

背景
當局發動呢個「私房改造」運動，係社會主義改造嘅外延。1956年1月18號，中共中央批轉咗中央書記處第二辦公室《關於目前城市私有房產基本情況及進行社會主義改造的意見》，呢個標誌咗當局係正式啟動，去搞城市私有房地產嘅社會主義改造。1958年-1959年，當局正式確定咗由國家統一租賃、統一分配使用同修繕維護啲私人嘅租屋單位。 而另外對原有嘅私營房產公司同埋啲較大嘅物業佔有人，就採用咗公私合營嘅模式。

概念
政府呢度係將私人屋宇嘅管理權佔有咗後，扣走咗大部分嘅屋租，畀返業主唔係好多嘅生活費。針對嘅物業最少要有50平方，私有物業只要過咗呢個標準，就要由政府經租或合營。啲畀返業主嘅租金固定喺兩到四成嘅範圍入邊，當仲有低過原屋租兩成嘅。
而喺文革期間，政府乘社會動盪嘅時候，強行沒收咗城市私人業主嘅地契，仲暫停支付畀業主嘅租金。1964年9月18號中共嘅最高法院又出咗《關於國家經租的房屋不允許繼承問題的批復》（法研字第80號），明確指出啲原業主唔再有原本嘅業權，同時基於房地一體嘅特性，與之相關嘅地權亦俾當局剝奪咗。
到咗1970年代後中國大陸嘅各級政府，宣稱啲經租房係「屬國家所有」，而唔承認返啲私人業權。

基本嘅範圍
根據返1964年嘅訂立標準，對徵收物業嘅範圍劃定係：
大城市，一般係建築面積150平方（約10間房），
中等城市，一般係面積100平方（約六到七間房），
細城市（兼啲鎮），一般係面積50到100平方之間（約三到六間房）。

中共剝奪業權嘅依據
維基文庫有原文：
國務院批轉嘅房管局報告
中國大陸當局主要有兩份分屬1980年代前後嘅政府文件，以此作為依據而明確否認咗原業主對經租房嘅私有業權，即係話啲屋納入咗「私房改造」嘅物業，業權經已俾埋國家，唔再係私人財產同遺產，而原業主同埋佢嘅繼承人唔可以再喺重新發文後，去要求政府交返物業出嚟或要求其他嘅補償。
第一份係《國務院批轉國家房產管理局關於私有出租房屋社會主義改造問題的報告》（1964年1月13好，（64）國房字22號）（以下簡稱《國務院批轉報告》），入邊話：
「
凡是由國家經租的房屋，除了過去改造起點定的不合理、給房主自住房留得不夠和另有規定的以外，房主只能領取固定租金，不能收回已由國家經租的房屋。
」
而1980年代後期，各地政府針對呢類物業嘅最主要政策依據，就係1985年2月由中共住建部前身、城鄉建設環境保護部印發嘅文件《關於城市私有出租房屋社會主義改造遺留問題的處理意見》（1985）城住字87號。亦係第二份否認私人業權嘅關鍵文件。入邊就咁話：
「
過去是符合國家和省、自治區、直轄市人民政府的政策規定，已經納入社會主義改造的私有出租房屋，一律屬於國家所有，由房管部門統一經營管理。
」
而呢份關鍵文件啲原業主係一路冇法攞到，去到2016年左近，中共嘅住建部門都係拒絕公開，而啲法院亦以此為由拒絕埋控案嘅申請。

史
國家房產管理局喺1963年12月30號有整過《關於私有出租房屋社會主義改造問題的報告》，提到咗喺呢陣時將啲佔有咗幾間屋嘅工人仲有啲貧下中農出租嘅少量物業亦納入咗政策嘅範圍，甚至話只要係有放租單位就會搞「經租」；有啲地方就將業主自住嘅一部分房都搞埋一份；唔少地方就係經已冇留畀屋主足夠嘅自住房。到1964年國家房產管理局係正式宣佈，納入到「改造」範圍嘅物業啲建築面積有成一億平方，佔咗私有租賃單位嘅七成左近，係「基本上消滅了房屋租賃中的資本主義經營，在房管戰線上取得了一次社會主義革命的偉大勝利，對支援社會主義建設和改善人民居住條件，起到了積極的作用。」
到1966年5月文革爆發咗，當局就跟著喺1966年9月停止發放畀私人業主嘅定租，跟著之後啲經租房、留畀業主嘅自住屋宇係冚唪唥被政府接管咗。而文革爆發後，各地仲同啲私有物業搞多咗輪「二次改造」。喺文革期間仲有著「革命行動」同「造反有理」嘅口號助推，個人持有嘅屋宇就被當成係「資本主義尾巴」，全大陸城鄉入邊係湧現咗趕走屋主、甚至乎強佔私人住屋嘅「革命」行動。
喺極左嘅背景下，連農村細集鎮嘅出租屋，無論係出租咗幾大面積同乜緣由都被政府管制埋一份。據統計呢段時期有成62.41萬戶受到咗第二大波嘅佔有控制影響，被各城市嘅房管部門接管同沒收嘅私人屋宇總面積達到咗2,200幾萬方。少數私租屋嘅被佔據活動仲一路持續到文革後。唔少縣、社屬城鎮、集鎮嘅私有物業亦就咁被「違規」佔有咗。

文革時被充公物業嘅緣由
呢段時期有唔少嘅私人物業被沒收或佔據，具體係會有4種情形：
紅衛兵破四舊嗰時，將「地、富、反、壞、右」嘅物業佔據咗，
各路「司令」遍佈啲城市嘅時候，佔據咗啲屋宇做「司令部」，
1969—1970年下放啲幹部、職工後，佔據咗啲屋宇，
1974年搞階級調房嘅時候，再佔據咗啲屋宇。
經緯儀

光學經緯儀。呢套鏡係蘇聯1958年製，土地測量用。
圖解光學經緯儀
提示：呢篇文講嘅唔係龔偉怡或朱經緯。
經緯儀係用來度水平同垂直角度嘅架生，廣東話通常就咁叫鏡或者大鏡。呢套鏡主要係用來三角測量，用響工程同埋測量。不過有時都會用響氣象同發射火射。經緯儀有一個望遠鏡，個鏡整到有兩個軸，等佢水平打橫來轉又得，打直轉都得。當個鏡對準件嘢，就可以度佢打橫同打直嘅角度。佢可以度到好準，角度準到去秒。
臺中縣

臺中縣（粵拼：toi4 zung1 jyun6）係中華民國台灣省舊時一縣，由2010年12月25號開始併咗入臺中市。
臺中車站

臺中站係臺灣鐵路管理局臺中線嘅鐵路車站，新站體喺臺中市東區新庄里，但地址仍登錄喺中區綠川里嘅舊站，附近有多間公路客運、國道客運業者設站，多數市區公車路線都喺呢度停靠，係臺中都會區極為重要嘅交通轉運樞紐。現今站房屋頂構造外型貌似蝴蝶展翅，樓高37m，大概12層樓高，係臺灣鐵路系統嘅車站中最高嘅鐵路車站。
臺北市市長

臺北市市長係中華民國臺北市嘅最高行政首長，職務起源喺1920年，臺北州臺北市成立嗰陣置市尹一人，由官方派任，另設有市助役輔助市尹。 1940年改稱市長，增添一名市助役。 1945年日治時期結束，臺北市改制為省轄市，置市長一人，薦任或簡任，綜理全市行政:33、34。 1951年改為市民直接選舉產生，任期三年，可以連任一次:71，1960年任期延長為四年。 1967年臺北市升格為院轄市，市長改由總統派任。 1994年院轄市改制為直轄市，市長復由市民選舉產生，任期四年，可以連任一次，而家市長係中國國民黨籍嘅蔣萬安。
臺前

臺前係中國河南濮陽一個縣，總面積454平方公里，人口38萬。
臺北大學站

臺北大學站係新北捷運三鶯線嘅一個興建緊嘅車站。
臺中都會區鐵路高架捷運化計畫

臺中都會區鐵路高架捷運化計畫（簡稱臺中鐵路高架捷運化、山線高架捷運化，前身為「臺中市區鐵路地下化工程」）係由中華民國交通部鐵路改建工程局（而家交通部鐵道局）所規劃，計畫將現有臺中市嘅豐原至大慶間21.7公里嘅地面鐵路，改建為高架鐵路，總計設有十座高架車站，包括豐原、栗林、潭子、頭家厝、松竹、太原、精武、臺中、五權同埋大慶。另高架化南延去到烏日計畫而家評估緊，送緊去交通部審查。

車站
臺中鐵路捷運化嘅起點係豐原站以北1.9公里，終點係彰化站。除咗既有嘅豐原車站、潭子車站、太原車站、臺中車站、大慶車站改建或另建為高架站外，再增加五個區間通勤車站，分別係栗林車站、頭家厝車站、松竹車站、精武車站、五權車站。高架化後，臺中舊站原地保留為古蹟並配合週邊鐵道文化資產改為鐵道文化園區；臺中新站搬去成功路同新民街交叉路口附近（本來係臺鐵停車場，舊站西北側）。
豐原車站高架化後嘅樣貌
潭子車站高架化後嘅樣貌
太原車站高架化後嘅樣貌
台中車站高架化後嘅樣貌
大慶車站高架化後嘅樣貌
臺北南機場

臺北南機場，又叫做萬華南機場，為中華民國臺北市曾經存在嘅軍用機場，源於日治時期1909年設喺臺北廳古亭村區嘅陸軍練兵場，係士兵操練同學習馬術嘅場所，1922年設立嘅臺北州臺北市馬場町就以此為名，之後營區暫供俾飛機起降用，成為咗臺北市早期嘅軍用飛行場地。1930年代新建了軍客兩用嘅臺北北飛行場（而家嘅松山機場），練兵場擴建後就改名做「臺北南飛行場」。戰後，呢度本來係陸軍軍舍同農場所在，之後空軍喺1953年以飛行訓練為由攞咗使用權，拆除農田建物後，改為國軍「台北高爾夫俱樂部」，以下係萬華區青年公園。今日南機場國宅、南機場夜市嘅名稱就係源自台北南飛行場。
1949年中華民國政府退守臺灣後，喺南機場附近興建咗大量眷村，如空南一村、空南二村，所以中華路二段至萬大路間以外省人居多、閩南人為次。[未記出處或冇根據]之後南機場至青年公園之間又興建咗大量嘅國民住宅，亦發展出特有嘅國宅文化。雖然而家機場已經唔喺度，但如今當地仍以南機場夜市聞名。
臺北市政府

臺北市政府（英文：Taipei City Government）係中華民國臺北市最高層級嘅地方行政機關，喺中華民國政府架構中為直轄市自治嘅行政機關，並同時負責執行中央機關委辦事項，臺北市嘅自治監督機關為行政院。臺北市政府設有32個所屬一級機關、112個「所屬二級機關」、12個區公所、236所各級學校、14所幼兒園，此外臺北市政府重經營3個市營事業機構。臺北市政府及其所屬機關、學校同市營事業機構，共有編制員工約七萬幾人。
約翰·杜威

約翰·杜威（John Dewey，1859年10月20號—1952年6月1號）係美國哲學家，屬實用主義學派，亦係現代教育嘅改革者。
約翰·羅傑·貝爾德

約翰·羅傑·貝爾德係一個英國發明家、工程師、物理學家、創業家、非虛構文學作家。
約翰·福斯特·杜勒斯

約翰·福斯特·杜勒斯（英文：John Foster Dulles，1888年2月25號—1959年5月24號），係美國共和黨嘅政治人、律師同外交官。佢亦係艾森豪威爾政府嘅國務卿，喺1953年1月到1959年4月在任。
約翰·畢雅邦·摩根

約翰·畢雅邦·摩根係一個美國創業家、藝術收藏家、銀行家、金融業者。
約翰·沁孤

約翰·沁孤（1871年4月16號—1909年3月24號）係愛爾蘭一個劇作家、詩人、作家、歌詞、劇本作者。